SKRIFTLIG FORESPØRGSEL E-1225/02

af Alejandro Cercas (PSE) til Rådet

(29. april 2002)

Om: Internationale adoptioner i Rumænien

I lyset af den beslutning, som Europa-Parlamentet har vedtaget om Rumæniens tiltrædelse af Den Europæiske Union, samt den rumænske regerings kriseanordning af 7. december 2001 ønskes følgende oplyst:

1. Hvor langt fremme er man med behandlingen af de internationale adoptionssager, der er blokeret, navnlig de sager, som er omfattet af bestemmelserne i artikel 1, stk. 1, i kriseanordningen af 7. december 2001?

2. Hvad er den nøjagtige tidsfrist for genoptagelsen af tilladelserne til international adoption?

3. Hvilke muligheder er der for at genoptage tildelingen af tilladelser til adoption af børn i forbindelse med de sager, der var oprettet i Rumænien før juni 2001, som det er tilfældet for de 11 sager vedrørende familier i Extremadura, Spanien?

Samlet svarpå skriftlige forespørgsler E-1125/02 og E-1225/02

(30. september 2002)

Rådet er klar over, at dette emne er meget følsomt, og at familier i Fællesskabet er kommet i en meget ubehagelig situation i anledning af det moratorium, som Rumæniens regering indførte i oktober 2001 med hensyn til internationale adoptioner, på et tidspunkt hvor disse familiers ansøgninger om at måtte adoptere rumænske børn allerede var blevet behandlet i overensstemmelse med gældende lov.

Rumæniens regering har imidlertid suspenderet de internationale adoptioner på foranledning af bl.a. Europa-Kommissionens betænkeligheder ved en række mangler i rumænsk lovgivning og praksis med hensyn til sådanne adoptioner. Rådet vedtog den 28. januar 2002 en revision af tiltrædelsespartnerskabet med Rumænien, hvori Rumænien opfordres til at håndhæve det gældende moratorium om international adoption, indtil der er vedtaget ny lovgivning, som bedst muligt varetager barnets interesserer og er forenelig med Rumæniens internationale forpligtelser, og indtil den administrative kapacitet til at gennemføre den nye lovgivning er til stede.

Uanset det generelle moratorium traf Rumæniens regering i december 2001 foranstaltninger til at få afviklet de adoptionssager, som allerede var behandlet efter gældende lov på det tidspunkt, hvor internationale adoptioner blev suspenderet. Ifølge de senest foreliggende oplysninger er samtlige adoptionssager (herunder behandlingen af ansøgningerne fra familier i Fællesskabet), som de retslige myndigheder havde taget endelig stilling til eller havde til behandling, da de internationale adoptioner blev suspenderet i oktober 2001, nu blevet afsluttet.

Samtidig traf Rumæniens regering foranstaltninger til, at andre adoptionssager, der kunne afgøres på grund af ekstraordinære omstændigheder, blev fremsendt til de retslige myndigheder. Det drejer sig i alt om 50 sådanne sager.

I april 2002 fik Rumæniens regering forelagt en rapport om adoptioner inden for landet; rapporten var udarbejdet af en uafhængig arbejdsgruppe. Premierminister Nastase udtrykte sin tilfredshed med rapporten, som kunne lægges til grund for en ny politik vedrørende internationale adoptioner; han oplyste, at den lovpakke, som den uafhængige arbejdsgruppe havde foreslået, ville blive vedtaget inden udgangen af 2002. Indtil da vil der blive taget skridt til at udbygge den administrative kapacitet, så det nye regelværk kan anvendes i praksis.

EU har noteret sig denne positive udvikling og vil fortsat opmærksomt følge situationen, ligesom EU vil tage spørgsmålet op i relevante fora, navnlig i de organer, der er oprettet ved Europa-aftalen mellem EU og Rumænien.